b'\n_START_ARTICLE_\nKarl-Gustav Muromaa\n_START_PARAGRAPH_\nKarl-Gustav Muromaa (30. huhtikuuta 1946 Kokkola \xe2\x80\x93 12. huhtikuuta 1998 Helsinki) oli suomalainen prikaatikenraali, joka toimi muun muassa Uudenmaan prikaatin komentajana._NEWLINE_Muromaa syntyi turkisteknikko Lauri Muromaan ja Ingrid Kastrenin perheeseen. H\xc3\xa4nen puolisonsa vuodesta 1969 oli Anna-Maija Tikkanen._NEWLINE_Muromaa tuli ylioppilaaksi Gamlakarleby Svenska samlyceumista 1965, Kadettikoulusta h\xc3\xa4n valmistui 1970 ja Sotakorkeakoulusta 1979. Muromaa toimi opetusupseerina ja komppanianp\xc3\xa4\xc3\xa4llikk\xc3\xb6n\xc3\xa4 Uudenmaan prikaatissa 1970\xe2\x80\x931977, toimistop\xc3\xa4\xc3\xa4llikk\xc3\xb6n\xc3\xa4 Vaasan sotilaspiirin esikunnassa vuodesta 1979, P\xc3\xa4\xc3\xa4esikunnan toimistoesiupseerina vuodesta 1983 ja puolustusministerin adjutanttina puolustusministeri\xc3\xb6ss\xc3\xa4 vuodesta 1988. H\xc3\xa4n oli puolustusministeri\xc3\xb6n toimistop\xc3\xa4\xc3\xa4llikk\xc3\xb6 vuodesta 1990, ennen komentajakauttaan Uudenmaan prikaatissa 1992\xe2\x80\x931995. Vuosina 1990\xe2\x80\x931991 Muromaa toimi my\xc3\xb6s eduskunnan puolustusvaliokunnan sihteerin\xc3\xa4. Helsingin sotilasl\xc3\xa4\xc3\xa4nin komentajaksi Muromaa nimitettiin 1996. H\xc3\xa4n menehtyi sairauskohtaukseen 51-vuotiaana._NEWLINE_Muromaa ylennettiin v\xc3\xa4nrikiksi 1967, luutnantiksi 1970, yliluutnantiksi 1974, kapteeniksi 1977, majuriksi 1982, everstiluutnantiksi 1989, everstiksi 1991 ja prikaatikenraaliksi 1996.'